ብሔራዊ ምርጫ ቦርድ የዘንድሮ ምርጫ ድምፅ መስጫ ቀን ይፋ አደረገ
አዲስ ዓርማ አስተዋውቋልየኢትዮጵያ ብሔራዊ ምርጫ ቦርድ ዓርብ የካቲት 6 ቀን 2012 ዓ.ም. እንዳስታወቀው፣ በዘንድሮ ምርጫ የድምፅ መስጫ ቀን ነሐሴ 23 ቀን 2012 ዓ.ም. ነው፡፡ምርጫ ቦርድ የ2012 ዓ.ም. አጠቃላይ ምርጫ ዋና ዋና ቀናትና ተግባራትን ያወጣ ሲሆን፣ ቀደም ሲል በጊዜያዊ የምርጫ ሰሌዳ ለነሐሴ 10 ቀን ተይዞ የነበረው ምርጫ ወደ ነሐሴ 23 ቀን 2012 ዓ.ም. ተዘዋውሯል፡፡በምርጫ ዋና ዋና ተግባራትና የጊዜ ሰሌዳ መሠረት የምርጫ ክልል ቢሮዎችን ማደራጀት ከታኅሳስ 22 እስከ መጋቢት 21 ቀን 2012 ዓ.ም. መሠረት ይከናወናል፡፡ የምርጫ አስፈጻሚዎች ምልመላ ደግሞ ከጥር 16 እስከ መጋቢት 21 ቀን 2012 ዓ.ም. ይሆናል፡፡የምርጫ ክልል ካርታ ይፋ የሚደረገው መጋቢት 1 ቀን 2012 ዓ.ም. ሲሆን፣ መጋቢት 28 ቀን 2012 ዓ.ም. የምርጫ ጣቢያዎች ይፋ ይደረጋሉ፡፡ ለመራጮች ምዝገባ ትምህርትና መረጃ መስጫ ጊዜ ከመጋቢት 28 እስከ ግንቦት 12 ቀን 2012 ዓ.ም. ተይዟል፡፡ የመራጮች ምዝገባ ከሚያዝያ 14 እስከ ግንቦት 13 ቀን እንደሚሆን ተገልጿል፡፡የመራጮች ምዝገባ ለሕዝብ ይፋ የሚሆንበት ጊዜ ከግንቦት 14 እስከ ግንቦት 23 ቀን 2012 ዓ.ም. ሲደረግ፣ በመራጮች ምዝገባ ላይ የሚቀርብ አቤቱታ ጊዜ ደግሞ ከሚያዝያ 14 እስከ ሰኔ 23 2012 ዓ.ም. ነው ተብሏል፡፡የዕጩ ምዝገባ ሒደት መረጃ የሚሰጥበት ጊዜ ከሚያዝያ 16 እስከ ግንቦት 18 ቀን 2012 ዓ.ም. ሲሆን፣ የመወዳደሪያ ምልክት ማቅረቢያና መወሰኛ ጊዜ ከሚያዝያ 16 እስከ ሚያዝያ 30 ቀን 2012 ዓ.ም. ነው፡፡ የዕጩ ምዝገባ ጊዜ ከግንቦት 5 እስከ ግንቦት 19 ቀን 2012 ዓ.ም.፣ የምረጡኝ ዘመቻ ጊዜ ከግንቦት 21 እስከ ነሐሴ 18 ቀን 2012 ዓ.ም.፣ እንዲሁም የዕጩ ምዝገባ ቅሬታና አቤቱታ ጊዜ ከግንቦት 5 እስከ ሰኔ 22 ቀን 2012 ዓ.ም. መሆኑ ተመልክቷል፡፡የድምፅ መስጫ ወረቀት ቅደም ተከተልን አስመልክቶ ፓርቲዎች ዕጣ የሚያወጡት ሰኔ 27 ቀን 2012 ዓ.ም.፣ የዕጩዎች ዝርዝር ይፋ ማድረጊያ ከሰኔ 28 እስከ ሰኔ 30 ቀን 2012 ዓ.ም.፣ የድምፅ መስጫ ወረቀት ኅትመት ከሰኔ 30 እስከ ነሐሴ 9 ቀን 2012 ዓ.ም.፣ የድምፅ መስጫ ቀንና ውጤት ሒደት አስመልክቶ ለመራጮች መረጃ የሚሰጥበት ጊዜ ከሐምሌ 6 እስከ ጳጉሜን 3 ቀን 2012 ዓ.ም.፣ እንዲሁም የምርጫ ዘመቻ የተከለከለበት ጊዜ ከነሐሴ 19 እስከ ነሐሴ 22 ቀን 2012 ዓ.ም. መሆኑ ተጠቁሟል፡፡የድምፅ መስጫ ቀን ነሐሴ 23 ቀን 2012 ዓ.ም. ሆኖ፣ ውጤት በምርጫ ጣቢያዎች ይፋ የሚደረገው ከነሐሴ 23 እስከ ነሐሴ 24 ቀን 2012 ዓ.ም. ነው፡፡ በምርጫ ክልል ደረጃ ውጤት ይፋ የሚሆነው ከነሐሴ 24 እስከ ነሐሴ 28 ቀን 2012 ዓ.ም. ሲሆን፣ በቦርዱ የተረጋገጠው ውጤት ማሳወቂያ ጊዜ ከነሐሴ 24 እስከ ጳጉሜን 1 ቀን 2012 ዓ.ም. መሆኑን ምርጫ ቦርድ አስታውቋል፡፡ይህ በዚህ እንዳለ ምርጫ ቦርድ ላለፉት 25 ዓመታት ሲጠቀምበት የኖረውን ዓርማ መቀየሩን አስታውቋል፡፡ ቦርዱ እንደ አዲስ እያከናወነ ያለውን ተቋማዊ ግልጽነትና ተዓማኒነትን የሚያሳዩ፣ እንዲሁም የተቋም ማንነት ለውጥን የሚወክሉ መግለጫዎችን በማካተት አዲስ ዓርማ ማዘጋጀቱን ይፋ አድርጓል፡፡ዓርማው የምርጫ ቦርድን ግልጽነት የሚያሳይና አንድ ወጥ የሆነ የተቋም ምሥል የሚፈጥር መሆኑን ገልጿል፡፡ የዓርማው ይዘት የጣት አሻራ ሲኖረው ይህም የባለቤትነት መብት፣ የድምፅ መስጫ ወረቅት ደግሞ ፍላጎትና ውሳኔ ገላጭ፣ እንዲሁም የምርጫ ሳጥን የግለሰቦችን ድምፅ ደኅንነት እንደሚወክል ዓርብ የካቲት 6 ቀን 2012 ዓ.ም. ቦርዱ ከባለድርሻ አካላት ጋር ባደረገው ውይይት አስታውቋል፡፡